কোরআনের জ্ঞানার্জন যে কতটা গুরুত্বপূর্ণ সেটি বুঝতে হলে মানব জীবনের মূল লক্ষ্যটি বুঝতে হয়। মানব জীবনে মৃত্যু বা অন্ত নাই; আছে ইহকালীন জীবন থেকে পরকালীন জীবনে ইন্তেকাল তথা স্থানান্তর। এরপর শুরু হয় অনন্ত-অসীম কালের পরকালীন জীবন। সে পরকালীন জীবনে যেমন জান্নাত প্রাপ্তির ন্যায় বিশাল প্রমোশন আছে, তেমনি জাহান্নামের আগুণে দগ্ধ হওয়ার ভয়ানক আযাবও আছে। প্রমোশন বা পুরস্কার লাভের জন্য লাগাতর পরীক্ষাও আছে। কারণ, পরীক্ষা ছাড়া এ জীবনে কোথাও কি কোন প্রমোশন জুটে? পবিত্র কোরআনে মহান আল্লাহতায়ালা তাই এ পার্থিব জীবনকে পরীক্ষাকালীন জীবন রূপে ঘোষণা দিয়েছেন। সে পরীক্ষায় কৃতকার্য হওয়ার জন্য হুশিয়ারও করে দিয়েছেন। স্কুল-কলেজের কোন পরীক্ষায় পাশ করতে হলে তাকে সিলেবাস মানতে হয়, নির্দেশিত টেক্সট বই বার বার পড়তে হয়। এবং সে টেক্সট বইয়ের বাইরে হাজারো বই পাঠ করলেও পাশ জুটে না। তেমনি পার্থিব জীবনের পদে পদে পরকালের পুরস্কার লাভের যে পরীক্ষা, সে পরীক্ষায় পাশ করতে হলে টেক্সট বইয়ের পাঠ অপরিহার্য। পবিত্র কোরআন হলো সেই টেক্সট বই। তাই কোরআনের জ্ঞান থেকে দূরে থাকলে ব্যর্থতাটি অনিবার্য। এজন্যই গুরুত্বপূর্ণ ফরজ ইবাদতটি হলো কোরআনের জ্ঞানার্জন। এবং শ্রেষ্ঠ দান তথা আমেলুস সালেহ হলো পবিত্র কোরআনের জ্ঞান দান।